
I INTRODUCERE
Prin lobby se înţelege orice acţiune desfăşurată cu scopul de a influenţa activitatea puterii legislative sau a celei executive dintr-un stat, la nivelul instituţiilor publice locale sau centrale. Acţiunile de lobby sunt strâns legate de procesul de adoptare a deciziilor, urmând fie componenta legislativă, fie pe cea executivă a procedurilor de reglementare. În componenta legislativă, propunerile sunt supuse dezbaterii unor adunări reprezentative, care deliberează şi aprobă decizia prin vot (consiliu local sau judeţean, consiliu director sau de administraţie, Parlament), lăsând aplicarea efectivă a respectivelor prevederi în sarcina autorităţilor executive şi/sau judecătoreşti. Prin componenta executivă, propunerile sunt supuse atenţiei funcţionarilor din instituţiile administraţiei publice şi culminează cu adoptarea şi aplicarea acestora prin decizia voluntară a unui demnitar învestit cu putere executivă (primar, director de agenţie, departament ori direcţie judeţeană, prefect sau ministru). 
Obiectivele oricărei acţiuni de lobby pot fi clasificate în două mari categorii:

1. adoptarea sau respingerea unei propuneri, în componenta legislativă ;
2. emiterea sau abţinerea de la emiterea unui act administrativ, în componenta executivă
.

 

Acest mecanism se relaţionează cu mai multe categorii de concepte din ştiinţele politice, economice şi juridice, întrucât vizează relaţii sociale strâns legate de alocarea unor resurse (materiale, umane sau informaţionale), în contextul unor constrângeri obiective sau morale, care se referă la: 

· precaritatea sau perisabilitatea resurselor; 

· potenţialul de putere economică sau politică pe care l-ar obţine anumite grupuri sociale prin accesul la acele resurse; 

· priorităţile de dezvoltare ale societăţii; 

· principiile, valorile, preceptele şi normele deja adoptate. 

 

Democraţiile reprezentative posedă mecanisme proprii de reglare a acestor relaţii sociale, recurgând la formule specifice de reprezentare şi participare cetăţenească în procesul de adoptare a deciziilor. La baza acestui mecanism stă principiul separaţiei puterilor în stat – autorităţile legislative, executive şi judecătoreşti fiind independente şi sensibil echilibrate în privinţa puterii lor de a veghea la corectitudinea deciziilor adoptate de fiecare dintre ele. Alături de acest principiu, regăsim, însă, în acelaşi timp, libertatea de asociere şi libertatea de expresie/conştiinţă, conjugate cu dreptul fiecărei persoane de a se împlini, pe plan personal/profesional, în condiţiile legii. 

Dacă adăugăm şi recenta afirmare a dreptului la o bună guvernare, devine evidentă preocuparea democraţiilor contemporane pentru deschiderea actului de guvernare către cetăţean, ca o reacţie la cerinţa unor grupuri sociale pentru o mai pronunţată participare cetăţenească în administrarea treburilor statului. În esenţă, asistăm la rezolvarea unei mini-crize a democraţiilor reprezentative, în sânul cărora s-a constatat existenţa unui deficit de reprezentativitate. Acest deficit este acoperit prin adoptarea unor decizii care apropie autorităţile publice de cetăţean – accesul la informaţiile de interes public, transparenţa procesului decizional, reglementarea activităţilor de lobby, controlul averilor demnitarilor etc. 

 
1. Istoric

Activitatea de lobby a apărut tocmai din necesitatea unei mai bune reprezentări a nevoilor cetăţenilor în faţa autorităţilor publice. Două modele sunt mai importante în ceea ce priveşte concepţia referitoare la reprezentarea acestor interese pentru a înţelege mai bine fenomenul de lobby şi apariţia lui : modelul anglo-saxon şi modelul european. Potrivit concepţiei europene despre democraţie, prin Europa înţelegând Europa continentală, organizaţiile de lobby şi activitatea lor reprezintă tentativa de a face să prevaleze interesele particulare în detrimentul interesului general. În această concepţie, aceste organizaţii sunt expresia unei democraţii "viciate" – ele reprezintă o deviaţie de la principiile democraţiei şi ţin uneori de traficul de influenţă şi de alte practici contrare eticii democratice. 

În Europa, moştenirea Revoluţiei Franceze de la 1789 şi concepţiile rezultate din acest moment istoric despre viaţa publică şi viaţa politică impun, de o manieră foarte strictă, parteneriatul stat-cetăţean. Suspiciunea foarte pronunţată în ceea ce priveşte "corpurile intermediare", situate între individ şi autorităţi, (în categoria cărora, alături de partide politice şi sindicate, intră şi organizaţiile de lobby), a condus la o legislaţie prohibitivă în ceea ce priveşte asociaţiile şi grupările cu caracter profesional. În general, activităţile de lobby erau considerate ca fiind o ameninţare la adresa statului şi a unităţii naţiunii; ele au fost eliminate din concepţia franceză despre democraţie, în numele interesului general şi cu luarea în considerare a potenţialelor lor variante abuzive. Participarea cetăţenilor la exercitarea puterii politice, în logica europeană, în general, este posibilă pe două căi – prin vot şi prin referendum – ambele excluzând rolul intermediar al organizaţiilor de lobby. Din aceste motive, modelul european a stăruit asupra reglementării extrem de stricte a traficului de influenţă.

În democraţia de tip anglo-saxon, şi în special în cea americană, lucrurile sunt diferite: interesul general (sau naţional) nu este perceput ca un dat a priori, ci doar ca rezultat al multiplelor interese particulare, iar organizaţiile de lobby sunt expresia acestora din urmă. Ideea de democraţie nu a fost construită în jurul noţiunii de interes general unitar – din contră, pe baza reprezentării cât mai complete a intereselor particulare adverse. Astfel, organizaţiile de lobby şi activitatea acestora, de apărare organizată a intereselor economice, sociale sau culturale, nu apar ca fiind în contradicţie cu democraţia. Ele fac posibilă participarea, constituind un mod legitim de influenţare şi determinare a vieţii naţiunii şi, în particular, a vieţii politice, organizaţiile exercitând această influenţă în mod instituţionalizat.

În Statele Unite ale Americii, se consideră că interesul naţional, unul dintre fundamentele delegării puterii şi ale suveranităţii, nu este întotdeauna suficient pentru a constitui criteriul perfect pentru satisfacerea nevoilor colective ale poporului suveran, mai ales pe măsură ce grupurile sociale se dezvoltă şi se diversifică. Aici intervin intermediarii în mecanismul puterii, şi mai ales în cel al adunărilor care reunesc delegaţii votului universal. Aceşti intermediari îşi asumă, în faţa celor care exercită puterea legislativă, reprezentarea şi apărarea intereselor sectoriale. În modelul american, grupurile de interes exprimă dinamismul societăţii civile şi capacitatea sa de iniţiativă în raport cu acţiunea guvernamentală, mişcările acesteia precedând întotdeauna mişcările statului. În situaţiile complexe create de evoluţia societăţii industriale şi de evoluţia funcţiilor statului, organizaţiile de lobby exprimă nevoile sociale şi nevoile indivizilor dintr-o societate care se află în permanentă transformare, activitatea de lobby a acestora nefiind decât o modalitate modernă şi bine structurată de comunicare cu statul. 

Deviaţie a democraţiei franceze, dar componentă fundamentală a democraţiei contradictorii americane (adversary democracy), fenomenul organizaţiilor de lobby şi al activităţii acestora stă în centrul a două concepţii divergente. Cu toate acestea, activitatea de lobby prinde teren şi în zona europeană, şi anume în statele aşezate în paradigma interesului general primordial, realizându-se astfel un fel de compromis între nevoile cetăţenilor şi interesul statului. În ciuda solidei construcţii ideologice şi juridice, statul, în zona europeană, a început să agreeze şi să relaţioneze cu aceste organizaţii de lobby. Sub aspect juridic, statul încă le respinge în numele imperium-ului său teoretic, dar, sub aspect practic, se află în relaţii atât de strânse cu ele, încât este, uneori, dificil de distins frontiera dintre interese, organisme sau instituţii publice şi private. Această aparentă contradicţie se datorează, în acelaşi timp, tentativei continue a statului de a controla grupurile cu care intră în negocieri sau în conflict şi acţiunii reciproce a grupurilor de interese care îşi doresc emanciparea de sub tutela unui stat resimţit ca mult prea paternalist. 

Există numeroase metode care constituie, în fapt, instrumente eficace de promovare şi susţinere indirectă a lobby-ului, în paradigma europeană/continentală. Una dintre ele este metoda compromisului între stat şi organizaţiile de lobby, care poate fi privită ca un schimb de legitimitate între acestea: statul, agreând un grup, îl recunoaşte ca reprezentativ, deci legitim, iar grupul, asociindu-se acţiunii statului, dobândeşte o respectabilitate crescută, atât în raport cu membrii săi, cât şi cu mediul în care activează. Această tehnică a fost aplicată în numeroase sectoare, iar avantajele pe care administraţia le conferă unui grup (sau unui individ) dau naştere, câteodată, unor veritabile oligopoluri economice. Un alt mod de promovare a acestei activităţi îl constituie cooptarea în anumite organisme consultative (comitete, comisii) a unor reprezentanţi ai unor grupuri ce doresc să-şi promoveze interesele (de exemplu, membrii Uniunii Industriaşilor cooptaţi în Camerele de Comerţ şi Industrie). 

 

2. Noţiune
 

Este puţin cunoscut ce presupune exact lobby-ul, de ce este necesar, cine desfăşoară această activitate şi cum. Din cele mai vechi timpuri, oamenii au utilizat diverse mijloace pentru a-şi susţine poziţiile: demonstraţii, greve, apeluri la mass-media, dar şi activităţi de lobby. Acest termen are în unele state o conotaţie negativă, dar el nu este altceva decât exprimarea dreptului constituţional de a te adresa factorilor de decizie. În practică, el are o contribuţie importantă în procesul de luare a deciziilor, prin informarea oficialităţilor care nu îşi pot da seama cum va afecta o anumită decizie un segment al societăţii. Percepţia greşită asupra lobby-ului şi a activităţii legate de lobby se datorează unor repere incomplete, uneori distorsionate, oferite de mass-media, dar şi unor confuzii ale politicienilor cu privire la această activitate.

În ceea ce priveşte definirea noţiunii de lobby, trebuie făcută, mai întâi, distincţia dintre grupuri de interese, grupuri de presiune şi organizaţii de lobby. Dacă, în perioada anilor '50, se folosea noţiunea de grupuri de presiune, acestea reprezentând grupuri ce se implicau în procesul politic fără a fi partide politice, ulterior s-a renunţat la acest termen, în favoarea celui de grupuri de interese, pentru a se evita conotaţiile negative pe care le implică ideea de presiune politică. Într-o altă opinie, se face distincţie între grupuri de presiune şi organizaţii de lobby. În acest sens, grupurile de presiune sunt definite ca grupuri mai mari, alcătuite din amatori, care urmăresc să influenţeze sistemul politic şi opinia publică, iar organizaţiile de lobby grupuri mai mici, alcătuite din profesionişti, care pot fi angajaţi spre a influenţa eficient anumite decizii politice.

Din punct de vedere ştiinţific, nu există o definiţie general acceptată sau legală a termenului de lobby. Totuşi, activitatea de lobby trebuie înţeleasă ca modalitatea transparentă de influenţare a deciziilor legislative şi executive prin orice acţiuni care au scopul de a susţine drepturi şi interese legitime în promovarea, adoptarea, modificarea sau abrogarea unor acte normative ori administrative, de către autorităţile publice.
O parte importantă din munca lobby-istului este încercarea de a convinge autorităţile publice, cu privire la luarea sau prevenirea luării unor decizii, în numele intereselor clientului său, care poate fi orice persoană fizică sau juridică. Lobby-ul este activat numai atunci când o persoană comunică în mod direct cu autorităţile statului (executivă, legislativă), prin recomandarea unei anumite acţiuni privind o decizie care urmează să fie luată de aceste autorităţi. Spre exemplu, discuţia cu o persoană din cadrul acestor autorităţi, având drept scop determinarea acesteia de a impune o anumită acţiune, reprezintă o activitate de lobby. La fel, în cazul în care o persoană înaintează un studiu, face o muncă de cercetare sau desfăşoară alte activităţi, cu scopul de a sensibiliza şi de a determina o persoană sau o autoritate să ia o anumită decizie, favorabilă celui pentru care face lobby, reprezintă o activitate de lobby.

Pentru majoritatea lobby-iştilor, strîngerea informaţiilor, analizarea lor şi pregătirea materialelor scrise ocupă cel mai mult timp. Aceste activităţi sunt, în general, realizate prin munca de birou. O parte din timp este dedicată contactelor personale cu reprezentanţi ai legislativului sau ai altor birouri oficiale. Activitatea de lobby presupune, însă, şi o serie de acţiuni, precum contacte directe cu membrii Parlamentului, întâlniri cu oficialităţi pentru obţinerea de informaţii, participare la şedinţele Parlamentului, contacte cu presa, cercetare şi documentare, dar şi consilierea părţilor pe care lobby-istul le reprezintă. Lobby-istul trebuie să acţioneze sub constrângeri multiple: să-şi imagineze alte variante la opţiunile iniţiale, să ia în calcul parametrii economici şi politici, să acţioneze cu tact, pentru a arăta că el nu se substituie autorităţilor legitime, ci că le furnizează de bunăvoie informaţii destinate să justifice deciziile lor. Lobby-urile cele mai eficiente dau dovadă de pragmatism şi, căutând să apere marile cauze, se străduiesc să reorienteze acţiunea puterilor publice. 

Rolul unei acţiuni de lobby este de a introduce o nouă normă juridică sau de a suprima dispoziţiile existente. Cele mai bune strategii de lobby pleacă de la premisa că grupul de interes, pentru a-şi impune revendicările sectoriale, ar putea face apel la exprimarea într-o formă juridică a cererilor. Cu alte cuvinte, analiza juridică este una din cele mai eficiente forme ale lobby-ului. Cu toate acestea, marea majoritate a deciziilor puterii publice, indiferent de autoritatea care le ia de obicei, interesează în mod direct sau indirect actorii vieţii economice şi sociale. Orice lobby are o finalitate economică, în sensul cel mai larg al termenului. În demersul său, lobby-ul trebuie să transpună situaţiile individuale în termeni macroeconomici, subliniind necesitatea reformelor sugerate. Economia intervine în stadiul de argumentare, economicul fiind scopul, iar norma juridică, mijlocul – de aici şi preocuparea pentru satisfacerea principiului pragmatic, de sorginte economică, al maximalizării beneficiilor care pot fi obţinute prin adoptarea unei anumite decizii.

Unul dintre clişeele cel mai des întâlnite reduce lobby-ul la exerciţiul activităţilor lucrative din interiorul funcţiilor publice. De aici şi ideea că lobby-ul constă în practici ilicite şi că are vocaţie de corupător, că lobby-ul nu ar fi decât o haină a traficului de influenţă. Dar o observare atentă a realităţii contrazice această constatare, pentru că politicul nu exercită decât o fracţiune a puterii, hotărând marile orientări, în timp ce detaliile măsurilor sunt luate de administraţii. Orice strategie de lobby ia în considerare numeroşi parametri politici, în special procedurile de intervenţie, timpul de acţiune şi cunoaşterea circuitelor de decizie. Din aceste motive, lobby-ul este o adevărată afacere complexă şi extinsă – mii de oameni angajează în prezent lobby-işti pentru a le reprezenta interesele. Cantitatea mare de timp şi muncă necesare duce la costuri foarte ridicate, pe care nu şi le poate permite orice persoană, individual, pe cont propriu. Corporaţii sau alte persoane interesate angajează     lobby-işti profesionişti, deoarece aceşti experţi sunt mai bine pregătiţi decât persoanele nespecializate să facă faţă problemelor apărute, care interesează, în mod special, un grup mai mare sau mai mic de persoane. 

În jurul clişeului care leagă activităţile de lobby direct de funcţia publică, s-a născut şi confuzia dintre lobby şi advocacy. Activitatea de advocacy are ca obiectiv sensibilizarea opiniei publice şi, indirect, a factorilor de decizie, cu privire la anumite decizii care afectează interese publice. Un grup "de interes public" este organizat plecând de la idei care nu se bazează pe interesele economice ale membrilor săi. Deşi activităţile de lobby şi advocacy au puncte comune, vizând adoptarea sau modificarea unor decizii, norme sau reglementări, diferenţa fundamentală constă în obiectivul urmărit. În cazul activităţilor de lobby se urmăreşte satisfacerea unui interes privat (indiferent cât de mare ar fi grupul beneficiarilor), pe când activităţile de advocacy preconizează satisfacerea unui interes public (indiferent cât de mic ar fi, în acest caz, grupul beneficiarilor). Confuzia este, astfel, întreţinută chiar de specialiştii care activează în domeniu, deseori căutându-se argumente care să facă posibilă folosirea ambelor tehnici pentru susţinerea unei singure cauze, care poate fi prezentată, în unele medii, drept o chestiune de interes public, iar in altele, de interes privat. Premisa pe care se bizuie această confuzie deliberată este că "lobby-ul în interes public" este important pentru procesul legislativ, cetăţenii putând maximiza puterea pe care o au pentru a se face auziţi. 

Din cauza acestor confuzii şi/sau percepţii eronate, deseori lobby-ul este asociat cu partea "întunecoasă" a politicii, în care corupţia, puterea şi intimidarea sunt armele acţiunii politice. Multe organizaţii presupun că banii şi influenţa sunt mijloacele cu care se lucrează, imaginând scenarii cu deosebit impact în opinia publică, deşi sunt construite pe baza unor premise false. Cu toate acestea, într-o societate democratică, toţi factorii de decizie, la nivel naţional sau local, îşi bazează succesul pe satisfacerea a cel puţin unei părţi din alegători, ceea ce înseamnă că opinia publică are un rol deosebit de important. De aceea, aprecierea activităţii (politice) şi realegerea în funcţie (a unui politician) sunt valorile care creează legătura dintre opinia publică şi procesul de adoptare a deciziilor, motivând factorii de decizie – demnitari, fie aleşi în urma scrutinului electoral, fie numiţi în baza competenţelor şi/sau loialităţilor. În baza acestor aprecieri, rezultă că orice membru al unei organizaţii (fie civice, fie politice) are posibilitatea de a se implica în activitatea de lobby, dacă poate îndeplini următoarele roluri în influenţarea procesului de luare a deciziilor:

· este lider de atitudine prin menţinerea atenţiei factorilor de decizie, a organizaţiilor aliate şi a mass media asupra unei probleme; 

· se asigură că vocile alegătorilor sunt auzite şi ascultate; 

· oferă informaţii tehnice şi asistenţă factorilor de decizie şi mass media; 

· mediază în cazul intereselor conflictuale pentru realizarea unui compromis. 

 
3. Mecanism
 

Ca orice alte profesiuni sau activităţi, lobby-ul presupune o combinaţie între ştiinţă şi artă. Din punctul de vedere al ştiinţei, există multe tehnici şi strategii, unele de bază şi altele de bun simţ, pe care orice lobby-ist sau organizaţie de lobby-işti ar trebui să le ştie sau să le utilizeze. Apropierea lobby-ului de artă este făcută prin factori precum relaţiile personale, experienţă, abilitatea de a susţine un punct de vedere şi puterea de decizie în obţinerea rezultatelor propuse. Pentru a putea exercita acţiunea de lobby, trebuie, în general, să îndeplineşti anumite calităţi şi să parcurgi unele etape: 

Cunoaşterea procesului legislativ. Orice persoană implicată în activitatea de lobby trebuie să aibă cel puţin o idee generală şi să înţeleagă procesul legislativ (atât în componenta sa legislativă, cât şi în cea executivă). Acest lucru necesită cunoaşterea unor demersuri fundamentale, cum ar fi pregătirea unui proiect de lege (sau a oricărui alt act normativ ori administrativ) şi luarea lui în considerare, structura comisiilor parlamentare şi a palierelor de decizie executivă, modul lor de operare şi programul de lucru. Cunoaşterea acestor lucruri este dobândită prin combinarea citirii materialelor descriptive cu participarea la seminarii speciale şi experienţă practică. 

Planificarea unei strategii de acţiune. Cei ce fac activitate de lobby trebuie să evalueze situaţia politică şi să-şi adapteze planul în funcţie de schimbările politice care au loc în societate. 

Susţinerea argumentată a poziţiilor. Chiar dacă lobby-istul a monitorizat demersurile făcute şi a pregătit materiale scrise, relevante şi bine argumentate, care explică poziţia clientului său, el trebuie să îşi prezinte aceste poziţii prin tehnici de susţinere care să convingă audienţa şi să ducă la creşterea posibilităţii ca politicienii să-i adopte "recomandările" sau "sugestiile". Astfel, lobby-istul trebuie să susţină puncte de vedere şi nu doar să exprime o preocupare, să-şi construiască o reţea de contacte directe, personale, cu oamenii politici, şi să le ofere acestora informaţii şi materiale care susţin poziţia recomandată. 

Dezvoltarea unor argumente politice şi practice puternice, care să susţină poziţia pentru care se face lobby. Acest lucru trebuie făcut în contactele personale cu cei pe lângă care face lobby. 

Stabilirea şi menţinerea unor contacte personale cu oamenii politici. În activitatea de lobby, contactul şi relaţia personală sunt condiţii sine qua non. În mod natural, oamenii sunt mai înclinaţi să-i ajute pe cei pe care îi cunosc, îi plac sau în care au încredere. De aceea, un bun  lobby-ist trebuie să poată stabili şi menţine un nivel înalt de credibilitate şi prietenii solide cu politicienii şi cu personalul acestora. Acest lucru presupune, însă, şi alte activităţi, precum o prezenţă vizibilă şi constantă în cercurile guvernamentale, dar şi stabilirea unui înalt nivel de credibilitate, prin informări corecte şi asumarea unor opinii rezonabile. 

Comunicarea eficientă. Abilităţile comunicaţionale sunt foarte importante în activitatea de lobby, deoarece demnitarii, în general, nu au timp pentru a studia în detaliu problemele dezbătute (care le sunt prezentate). De aceea, lobby-iştii trebuie să fie convingători în susţinerea punctului de vedere pentru care optează. 

 

 II. LEGIFERAREA ACTIVITĂŢII DE LOBBY ÎN STATELE MEMBRE U.E.

▪ Statele membre U.E. în care activitatea de lobby este reglementată prin lege sunt Lituania, Polonia şi Ungaria.

LITUANIA

Activitatea de lobby este reglementată prin Legea nr. VIII-1749/2000 (Law on lobbying activities) şi modificată prin Legea nr. IX-308/2001 şi Legea nr. IX-1385/ 2003. 

Scopul acestei legi este  asigurarea legalităţii şi transparenţei activităţii de lobby, precum şi  sancţionarea activităţilor şi practicilor ilegale în domeniu. 

Potrivit art. 2 al Legii nr. VIII-1749/2000: ,,Lobbyist poate fi orice persoană fizică ori juridică care este înregistrată în Registrul lobbyiştilor şi respectă condiţiile impuse de lege".

De asemenea, conform art.8 din aceeaşi lege: ,,Nu pot fi clienţi ai activităţii de lobby politicienii, funcţionarii publici, magistraţii, agenţiile guvernamentale, societăţile de stat". 

În ceea ce priveşte înregistrarea lobbyiştilor, trebuie menţionat că orice persoană care doreşte să desfăşoare activitate de lobby în Parlament trebuie să se înregistreze în Registrul lobby-iştilor, ce este ţinut de Secretarul general al Comisiei de etică a Legislativului lituanian (art. 9 din legea nr. VIII-1749/2000).

Potrivit art. 11 din legea sus-menţionată, fiecare lobby-ist trebuie să completeze un raport privind activităţile de lobby susţinute în timpul unui an calendaristic. Acest raport va fi completat nu mai târziu de data de 15 februarie a anului în curs şi va fi înaintat Secretarului general al Comisiei parlamentare de etică. 

La rândul său, Secretarul general al Comisiei parlamentare de etică va redacta un raport pînă la data de 15 mai a fiecărui an, privind desfăşurarea activităţii de lobby şi controlul exercitat asupra persoanelor înregistrate în acest domeniu, raport ce va fi prezentat în plenul Parlamentului.  
  POLONIA

Legea privind activitatea de lobby în procesul legislativ (Legea lobby-ului)  din 2005 prevede principiile activităţilor de lobby. Acestea constau în metode admisibile din punct de vedere legal, prin care se exercită influenţă asupra organelor autorităţii publice în procesul legislativ. Scopul legii este să asigure că interesele grupurilor profesionale şi sociale sunt luate în considerare.

Legea introduce noţiunea de "activitate profesională de lobby".  Operaţiunile de lobby profesional sunt definite ca fiind activităţi producătoare de profit, întreprinse de către terţi, cu scopul ca interesele  persoanelor care angajează să fie luate în considerare în procesul legislativ. Activitatea de lobby profesional poate fi exercitată de un antreprenor sau de o persoană fizică, în baza unui contract de drept civil.

Entităţile care prestează asemenea activităţi trebuie să notifice datele lor într-un registru accesibil publicului. Ministerul Administraţiei şi Internelor este obligat să păstreze acest registru al entităţilor profesionale care desfăşoară activităţi de lobby, sub forma unei baze de date electronice, potrivit Legii de implementare IT.

Lobby-ul mai poate fi practicat de organizaţii şi asociaţii al căror obiectiv constă în protejarea şi propagarea intereselor membrilor lor. 

Lobby-ul profesional neînregistrat se sancţionează cu amendă. O entitate care desfăşoară activităţi de lobby profesional fără a se înregistra este pedepsită cu amendă de la aproximativ 750 la 12.500 €. Această sancţiune se aplică printr-o hotărâre a Ministrului Administraţiei şi Internelor. Atunci când se determină valoarea sancţiunii pecuniare trebuie evaluat gradul de influenţă al lobby-istului asupra unei anumite decizii  a unui organ al autorităţii publice în procesul legislativ, precum şi scopul şi natura activităţilor întreprinse. Amenda se aplică în mod repetat, dacă activităţile de lobby profesional au continuat fără a fi înregistrate.

Cel puţin o dată la şase luni, Guvernul trebuie să pregătească un program de activitate legislativă referitor la proiectele de legi, care se publică pe site-ul Monitorului Oficial. În acest program se evidenţiază orice retragere a unui proiect de act normativ, împreună cu indicarea cauzelor care au determinat acest lucru.

În mod similar se procedează şi în cazul proiectelor de ordonanţe. 

Proiectele de legi şi ordonanţe se publică în Monitorul Oficial o dată ce au fost transmise spre aviz membrilor Consiliului de Miniştri. În mod similar se publică şi documentele care au stat la baza elaborării acestor proiecte. 

După publicare, orice persoană are dreptul de a prezenta o notificare a interesului faţă de un anumit proiect de lege sau ordonanţă, pe un formular special, organului responsabil de pregătirea acestuia. Această notificare se publică în Monitorul Oficial. 

În mod subsecvent, notificatorul poate să-şi prezinte opinia asupra proiectului respectiv (instituţia audierii publice).

Organul responsabil de elaborarea proiectului de ordonanţă trebuie să organizeze audierea publică privind respectivul proiect. Informaţia privind programarea audierii publice asupra proiectului de ordonanţă trebuie publicată în Monitorul Oficial cu cel puţin şapte zile înaintea audierii publice. Orice parte care şi-a exprimat interesul în elaborarea proiectului de ordonanţă cu cel puţin trei zile înaintea audierii publice are dreptul să participe la aceasta.

Audierea publică în cazul unui proiect de act normativ deja introdus la Parlament trebuie organizată potrivit principiilor prevăzute în Regulamentul forului legislativ. 

Alte prevederi importante ale legii sunt cele privind cerinţa de a face publice informaţii
 legate de asistenţii parlamentarilor şi miniştrilor, angajaţii cabinetelor politice ale miniştrilor şi stafful parlamentar. 

 UNGARIA

Legea XLIX din 2006 privind activităţile de lobby şi Hotărârea Guvernului 176/2006 de implementare prevăd înregistrarea obligatorie a persoanelor care desfăşoară activităţi de lobby şi înregistrarea voluntară a organizaţiilor care desfăşoară asemenea activităţi şi reguli privind incompatibilitatea. 

La fiecare trei luni, cel care desfăşoară activitate de lobby trebuie să raporteze: lista actelor normative care au fost vizate, indicarea obiectivului concret al activităţilor privind un anumit proiect de act normativ, lista mijloacelor folosite în legătură cu activităţile de lobby, numele persoanelor din organul decizional care au fost contactate,  prezentarea cadourilor făcute, a valorii lor individuale, numele şi funcţia persoanei în cauză, numele angajatorilor firmei de lobby şi lobby-istul. 

Dacă legea este încălcată de către un lobby-ist înregistrat, se prevede sancţiunea ştergerii din registru, pentru o perioadă de la 1 la 3 ani, iar dacă o persoană neînregistrată desfăşoară o activitate de lobby, aceasta se pedepseşte cu amendă de până la 40.000 €. 

De asemenea, există un Cod de conduită obligatoriu pentru cei care desfăşoară activităţi de lobby. 


▪ Regulamentele Camerelor legislative din Germania şi Franţa conţin prevederi referitoare la activitatea de lobby/la grupurile de interese.

GERMANIA
Dispoziţiile Anexei 2 a Regulamentului Bundestag-ului se referă la desfăşurarea activităţii de lobby în cadrul acestei Camere. Astfel:

- Pentru a-şi putea exprima/apăra interesele în cadrul      Bundestag-ului sau al Guvernului federal, asociaţiile/organizaţiile, precum şi reprezentanţii acestora trebuie să figureze pe lista publică păstrată de Preşedintele Camerei. Anual, lista grupurilor de interese se publică în Buletinul federal al anunţurilor legale obligatorii. 

- Înscrierea pe listă se face pe baza furnizării de informaţii privind: numele şi sediul grupului; componenţa comitetului director/consiliului de administraţie; sfera de interes; numărul membrilor; numele reprezentanţilor desemnaţi. 

- Numai reprezentanţii înscrişi pe listă pot primi permise de acces în clădirile parlamentare şi pot fi ascultaţi în cadrul şedinţelor comisiilor parlamentare.   

- Înscrierea pe listă nu conferă grupului dreptul la un regim special şi nici pe cel de a fi consultaţi în cadrul dezbaterilor comisiilor. Atunci când consideră necesar, membrii comisiilor parlamentare pot invita la şedinţe asociaţii sau experţi care nu figurează pe listă. 

La Bundesrat nu există reguli care să guverneze activitatea grupurilor de interes.

FRANŢA
Art. 23 din Regulamentul Adunării Naţionale interzice înfiinţarea, în cadrul Camerei, de grupuri de apărare a intereselor particulare, locale sau profesionale, şi care antrenează acceptarea de către membri a unui mandat imperativ. Interzice, de asemenea, întrunirea în interiorul Palatului Bourbon a grupărilor permanente care au drept scop apărarea aceloraşi interese. Art. 79 din Regulament interzice deputaţilor să facă uz de calitatea pe care o au în desfăşurarea de activităţi financiare, industriale sau comerciale şi în exercitarea de profesiuni liberale, precum şi aderarea acestora la asociaţii sau grupări de apărare a intereselor particulare, locale sau profesionale. 
Regulamentul Senatului prevede, la  art. 5.6, aceeaşi interdicţie referitoare la înfiinţarea grupurilor de apărare a intereselor particulare, locale sau profesionale.

▪  În Marea Britanie şi Irlanda, activitatea de lobby este guvernată de prevederi cuprinse în Codurile de conduită a parlamentarilor. 

MAREA BRITANIE


Codul de conduită a parlamentarilor şi Ghidul pentru aplicarea regulilor de conduită de la Camera Comunelor, precum şi Standardele de conduită în cadrul Camerei Lorzilor conţin interdicţia desfăşurării de activităţi remunerate de lobby de către parlamentari. 


La Camera Comunelor există registre speciale pentru jurnalişti, pentru membrii secretariatelor parlamentarilor, precum şi pentru grupurile interparlamentare. Introduse în 1985, registrele au avut drept scop prevenirea pătrunderii în Camera legislativă a unor lobby-işti profesionişti care au simulat  apartenenţa la una din aceste categorii
. 
IRLANDA

Deşi nu există un sistem oficial sau statutar de reglementare sau înregistrare a lobby-iştilor, o serie de prevederi de ordin etic guvernează activitatea de lobby.

Declaraţiile de interese. Conform Legii privind etica în funcţiile publice, parlamentarii şi funcţionarii publici trebuie să depună o declaraţie de interese financiare şi alte interese precum funcţia de    lobby-ist, consilier etc. Prevederi similare sunt conţinute şi în partea a  15-a a Legii administraţiei publice locale din 2001 privind angajaţii şi consilierii de la acest nivel.
Codurile de conduită. Actualul Cod de conduită al înalţilor funcţionarilor publici a fost adoptat în iulie 2003, la propunerea Guvernului, în baza Secţiunii 10 (2) din Legea privind standardele funcţiei publice din 2001. Conform acestuia, negocierile cu lobby-iştii trebuie să aibă loc astfel încât să nu dea naştere unui conflict între datoria publică şi interesul privat. 
Comisia pentru standardele funcţiei publice. Această Comisie independentă este un organ permanent, înfiinţat în scopul de a monitoriza, investiga şi reglementa conduita celor aleşi sau a celor angajaţi într-o funcţie publică. 
▪ În Austria, Danemarca şi Olanda, activitatea de lobby se desfăşoară conform unor reguli interne.

AUSTRIA

Regulamentele celor două Camere ale Parlamentului (Consiliul Naţional şi Consiliul Federal) nu conţin prevederi privind activitatea lobby-iştilor sau a grupurilor de interese. Nu există niciun registru oficial al grupurilor de interese din Austria.

Totuşi, marile grupuri de interes economic, precum organizaţiile patronale şi uniunile sindicale, au un aport semnificativ în procesul legislativ, în contextul parteneriatului social. Atunci când pregăteşte un proiect de act normativ, Guvernul trebuie să se consulte cu Camerele (Kammern), care sunt reprezentantele legale ale grupurilor de interese, conform procedurii de evaluare. În general, Guvernul consultă nu numai Camerele, ci şi celelalte grupuri de interese. 
La nivel parlamentar, partenerii sociali exercită influenţă prin contacte personale şi politice. În trecut, astfel de contacte neoficiale au fost mult facilitate, datorită faptului că foarte mulţi dintre parlamentari au avut legături strânse sau au fost membri ai grupurilor de interese, precum asociaţiile patronale sau uniunile sindicale.

În prezent, experţii care reprezintă grupuri de interese pot fi invitaţi să se adreseze unei comisii parlamentare şi să asiste la dezbaterile asupra unui proiect de lege, conform Regulamentului Consiliului Naţional (Secţiunea 40, par. 1) şi celui al Consiliului Federal (Secţiunea 33,     par. 1).
DANEMARCA

Deşi nu este reglementată prin lege, activitatea de lobby este recunoscută de facto. În cadrul Parlamentului au fost instituite următoarele reguli referitoare la accesul grupurilor de lobby la şedinţele comisiilor parlamentare:


- persoanele care fac parte dintr-un grup de lobby trebuie să fie afiliate în mod real la organizaţiile/asociaţiile care au solicitat participarea la şedinţa unei comisii parlamentare (avocat, membru, angajat);


- purtătorul de cuvânt al grupului de lobby are dreptul de a prezenta pe scurt poziţia grupului faţă de problema aflată în dezbatere;


- membrii comisiei parlamentare pot adresa întrebări membrilor grupului de lobby;


- nu sunt permise negocierile, dar membrii comisiei pot include în dezbateri punctele de vedere prezentate de grupul de lobby-işti;


- membrii grupului de lobby nu au dreptul de a adresa întrebări membrilor comisiei parlamentare; 


- durata audierii unui grup de lobby este de maximum 10 - 15 minute;


- toţi membrii acestui grup au obligaţia de a cunoaşte şi respecta aceste reguli. 


Documentaţia scrisă destinată unei comisii parlamentare trebuie trimisă Departamentului pentru comisii din cadrul Parlamentului în 60 de exemplare şi în timp util pentru a permite membrilor comisiei să examineze conţinutul acesteia.

Denumirea grupurilor de lobby, precum şi numele reprezentanţilor acestora sunt înregistrate în evidenţele comisiilor parlamentare, menţionate în rapoartele prezentate de comisii în faţa Parlamentului şi publicate în jurnalul parlamentar. 

Informaţiile referitoare la numele şi apartenanţa profesională a membrilor unui grup de lobby sunt trimise Departamentului pentru comisii din cadrul Parlamentului (schimbările în componenţa unui grup se notifică acestui departament cu cel puţin o zi înainte de şedinţa în care urmează să aibă loc audierea grupului).

OLANDA
Agenţii grupurilor de presiune, lobby-iştii şi reprezentanţii altor organizaţii au acces în clădirea Parlamentului, unde pot contacta parlamentarii, pot participa la şedinţele publice şi pot consulta documente de interes. Permisele speciale eliberate de Departamentul pentru relaţii publice din cadrul Camerei Reprezentanţilor pentru o singură zi (şi doar în cazuri excepţionale pentru maximum 2 ani) asigură accesul acestor categorii de persoane în clădirea Parlamentului. 

III. REGLEMENTAREA ACTIVITĂŢII DE LOBBY LA NIVELUL INSTITUŢIILOR EUROPENE

În cadrul Parlamentului European, reglementarea activităţii de lobby  este strâns legată de reglementarea intereselor financiare ale deputaţilor europeni şi ale altor persoane oficiale din cadrul Parlamentului European. 

 Propunerile prezentate, în 1996, de Comisia pentru regulament, validare şi imunităţi referitoare la activitatea de lobby şi la declaraţiile de interese ale parlamentarilor
 au fost aprobate şi incluse în Anexa IX a Regulamentului Parlamentului European – Dispoziţii pentru aplicarea articolului 9, paragraf 2. Grupurile de interes care acţionează pe lângă Parlamentul European
.

Articolul 1 al Anexei  IX conţine dispoziţii privind legitimaţiile de acces eliberate reprezentanţilor organizaţiilor de lobby; legitimaţiile nu-i autorizează pe titulari „să aibă acces la şedinţele Parlamentului sau ale organelor sale, altele decât cele declarate publice, şi nu le acordă, în acest caz, nicio derogare de la regulile de acces aplicabile oricărui cetăţean al Uniunii”.  


Articolul 2 conţine prevederi referitoare la asistenţii angajaţi de parlamentarii europeni (numărul maxim de asistenţi care pot fi angajaţi, obligaţia acestora de a depune „o declaraţie scrisă în care să enumere activităţile profesionale şi orice altă funcţie sau activitate remunerată pe care o exercită”).


Articolul 3 din „Codul de conduită” conţine prevederi referitoare la: obligaţia reprezentanţilor grupurilor de lobby de a respecta dispoziţiile art. 9 din Regulament şi ale Anexei IX; obligaţia de a declara deputaţilor, personalului acestora sau funcţionarilor parlamentari interesul sau interesele pe care le reprezintă; interdicţia efectuării de demersuri pentru obţinerea de informaţii pe căi ilgale; interdicţia invocării relaţiei oficiale pe care o au cu Parlamentul în relaţiile cu terţe persoane; interdicţia distribuirii către terţi, în scopuri lucrative, de copii ale documentelor obţinute de la Parlament; în cazul stabilirii de relaţii contractuale cu un asistent al unui europarlamentar, obligaţia obţinerii acordului prealabil al deputatului în cauză, pentru evitarea eventualelor conflicte de interese. 

În cadrul Comisiei Europene
.  În ultimii ani, s-a constatat o disponibilitate din ce în ce mai mare a Comisiei faţă de grupurile de interese. Această strategie nouă a fost substanţial întărită de Cartea albă a guvernării europene, în care se subliniază importanţa consolidării culturii consultărilor şi a dialogului, care „permit Comisiei şi celorlalte instituţii să arbitreze între solicitări în conflict şi priorităţi şi să elaboreze perspective politice pe termen lung. Participarea (...) reprezintă o conturare mai eficientă a politicii, bazată pe consultări iniţiale şi experienţă anterioară.”
 
Stabilirea unui dialog deschis şi structurat cu grupurile de interese constituie una din componentele cheie ale iniţiativei europene în materie de transparenţă, lansată de Comisia Europeană în noiembrie 2005. Cartea verde „Iniţiativa europeană în materie de transparenţă” - adoptată de Comisia Europeană la 3 mai 2006 - conţine propuneri de stimulare a dezvoltării celor trei componente cheie ale transparenţei: reprezentarea intereselor (activităţi de lobby); standardele de consultare; publicarea beneficiarilor fondurilor U.E. În martie 2007, Comunicarea Comisiei „Concluzii privind Cartea verde „Iniţiativa europeană în materie de transparenţă” (COM (2007)127 final) prezintă rezultatele consultărilor dintre Comisia Europeană şi un număr de peste 160 de organizaţii naţionale şi regionale (state membre, grupuri private de interese sectoriale, organizaţii neguvernamentale). 

În ce priveşte activitatea de lobby, propunerile (cuprinse în Cartea verde şi analizate în Comunicare) se referă la:

▪  Introducerea, în primăvara anului 2008, a Registrului reprezentanţilor grupurilor de interese, sistem de înscriere facultativă cu elemente de stimulare a înregistrării (alertele automate de avertizare referitoare la desfăşurarea de consultări pe probleme de interes pentru părţile implicate în domeniu). 

Înscrierea în Registru implică furnizarea de informaţii cu caracter financiar, Comisia considerând cerinţa declarării cifrelor bugetare relevante şi a defalcării acestora pe clienţi principali şi/sau surse de finanţare ca fiind o măsură necesară şi proporţională. Astfel:

- societăţile de consultanţă profesională şi cabinetele de avocatură implicate în activitatea de lobby pe lângă instituţiile U.E. trebuie să declare cifra de afaceri aferentă activităţilor de lobby, precum şi ponderea clienţilor în această cifră de afaceri;

- persoanele/organizaţiile care desfăşoară activităţi de lobby în interes propriu, precum şi reprezentanţii asociaţiilor comerciale active în domeniul lobby-ului trebuie să declare costurile estimative ale activităţilor de lobby direct pe lângă instituţiile U.E.;

- organizaţiile neguvernamentale şi grupurile de reflecţie trebuie să declare bugetul total şi principalele surse de finanţare (sumele şi sursele finanţării publice, donaţiile, cotizaţiile de membru etc.).

În primăvara anului 2009, Comisia va evalua rezultatele introducerii noului sistem de înscriere, fiind luată în considerare şi posibilitatea introducerii unor măsuri mai stricte în ce priveşte forma înscrierii şi a informaţiilor ce trebuie furnizate în mod obligatoriu.  

▪ Elaborarea Codului de conduită a reprezentanţilor grupurilor de interese, pe baza codurilor de conduită elaborate de grupurile de interese
. Acceptarea şi respectarea Codului trebuie să constituie o condiţie pentru înscrierea în Registru a reprezentanţilor grupurilor de interese.  

▪ Instituirea unui sistem de monitorizare şi de sancţionare în cazul furnizării de informaţii incorecte şi/sau al încălcării Codului de conduită. Reprezentanţii grupurilor de interese înscrişi în Registru care au furnizat informaţii inexacte/au încălcat normele Codului de conduită vor fi invitaţi să le corecteze/să se corecteze, pe cât posibil în mod public. În cazurile grave, Comisia îi poate exclude din Registru.  
În cadrul Consiliului Uniunii Europene. La nivelul Consiliului U.E. nu există reglementări referitoare la desfăşurarea activităţii de lobby, considerându-se că stabilirea de contacte cu lobby-iştii intră în aria de competenţă a Comisiei Europene
.
IV. LEGIFERAREA  ACTIVITĂŢII DE LOBBY ÎN S.U.A.

 
Legitimitatea şi legalitatea activităţilor de lobby americane îşi au rădăcinile în preambulul Constituţiei, considerat a fi fundamentul contractului social al poporului american, şi, mai ales, în Primul Amendament, care stabileşte intangibilitatea a două drepturi fundamentale: de asociere şi de petiţie. Acesta este contextul în care legiuitorii americani au început să caute, încă de la sfârşitul secolului      al XIX-lea, cele mai bune metode pentru a canaliza avalanşa fenomenului de lobby, care ia uneori forma presiunii, ţinând cont de dezideratul, şi el cuprins în Preambulul Constituţiei, al binelui general.

Îngrijorarea era legată de faptul ca invocarea dreptului la petiţie, în numele drepturilor individuale, să nu aibă ca rezultat întâietatea acestora în faţa drepturilor colective. În fond, se ridică problema echilibrării drepturilor individuale, pe de-o parte, cu drepturile colective, pe de altă parte. Diversele tentative de reglementare a acestui domeniu au urmărit chiar prezervarea acestui echilibru, în primul rând prin eliminarea diverselor forme de corupţie. Măsurile legislative au vizat contribuţiile electorale şi conflictele de interese. Dupa ani întregi de conflicte, controverse şi anchete, în 1946 s-a reuşit adoptarea unui proiect de lege în domeniul lobby-ului (Federal Regulation of Lobbying Act). Era prevăzută obligativitatea înregistrării lobby-iştilor care urmăresc influenţarea procesului legislativ în Congres, obligativitatea declarării surselor de finanţare, a cheltuielilor făcute, a numelor publicaţiilor utilizate, a proiectelor de lege pe care le susţin sau le combat ş.a.m.d.

Legea americană actuală privind activităţile de lobby – Lobbying Disclosure Act din 1995, care a intrat în vigoare la 1 ianuarie 1996 – vizează activităţile de lobby întreprinse atât asupra ramurii executive, cât şi a celei legislative. Astfel, dintre autorităţile ce intră în prima categorie, sunt vizate: preşedintele, vice-preşedintele, orice angajat al instituţiei prezidenţiale, orice angajat al vreunei agenţii executive etc. Dintre autorităţile ce fac parte din ramura legislativă, legea enumeră: orice membru al Congresului, orice angajat al Congresului sau al vreunui membru al acestuia sau al Biroului permanent al Senatului sau al Camerei Reprezentanţilor sau al vreunei comisii a Congresului ori grup de lucru al acestuia etc. Legea nu vizează, specificând expres, pe cei care servesc vreo autoritate din cele de mai sus pe bază de colaborare sau voluntariat.

Legea defineşte activităţile de lobby, ce intră sub incidenţa ei, ca fiind orice comunicare orală sau scrisă (inclusiv electronică), adresată oricărei persoane oficiale din ramurile executivă sau legislativă, făcută în numele unui client, şi care are ca scop:

· formularea, modificarea sau adoptarea unei anumite legislaţii federale (inclusiv propunerile legislative); 

· formularea, modificarea sau adoptarea unui regulament federal, ordin executiv sau program politic ori poziţie a Guvernului Statelor Unite; 

· administrarea sau executarea unui program sau politici federale (inclusiv negocieri, premieri, împrumuturi, licenţe etc.); 

· nominalizarea sau confirmarea unei persoane într-o poziţie care necesită confirmarea de către Senat. 

 

Legea enumeră şi activităţile pe care nu le consideră ca făcând parte din categoria activităţilor de lobby. Printre acestea sunt acele comunicări care: 

· sunt făcute de o persoană oficială, în virtutea atribuţiilor sale oficiale; 

· sunt făcute de un reprezentant al unei organizaţii mass-media în scopul strângerii şi difuzării informaţiilor către public; 

· sunt făcute într-un discurs, articol, publicaţie sau în altă formă destinată aducerii la cunoştinţa publicului; 

· urmăresc fixarea unei întâlniri, adoptarea unui statut sau întreprinderea unei acţiuni, fără a conţine încercări de influenţare a persoanelor oficiale; 

· sunt mărturii în cadrul audierilor unei comisii sau subcomisii ale Congresului; 

· sunt informaţii de specialitate, ca răspuns al unei cereri a unei persoane oficiale; 

· nu este posibil să fie raportate fără a divulga informaţii care, potrivit legii, sunt secrete; 

· sunt făcute în numele unei persoane individuale, în ceea ce priveşte numai interesele acelei persoane, dacă sunt adresate acelui membru al Congresului, sau angajaţilor lui, care îl reprezintă în forul legislativ etc. 

 

Legea defineşte şi categoria lobby-iştilor de profesie. În această categorie intră acea persoană care, în calitate de angajat al unui client şi în schimbul compensaţiilor materiale sau de altă natură, prestează servicii care implică mai mult de un contact (comunicare) de tip lobby, dar nu şi acea persoană ale cărei activităţi de lobby constituie mai puţin de 20% din serviciile furnizate clientului său pe o perioadă de 6 luni. Lobby-iştii profesionişti se pot asocia şi înfiinţa firme de lobby. Potrivit legii,   lobby-istul trebuie să înregistreze activitatea de lobby la secretarii Senatului şi Camerei Reprezentanţilor, în cel mult 45 de zile de la primul act de lobby sau de la angajarea sa de către client, după cum unul sau altul din cele două evenimente survine primul. Sunt exceptate de la înregistrare:

· acele activităţi de lobby care aduc sau este de aşteptat să aducă respectivei firme de lobby un venit semi-anual de până la 5.000 dolari; 

· acele activităţi de lobby (întreprinse de angajaţii unei organizaţii, în numele ei) care solicită sau este de aşteptat să solicite cheltuieli semi-anuale de până la 20.000 dolari. 

 

Atunci când lobby-istul nu mai are calitatea de angajat al clientului pentru activităţi de lobby sau atunci când anticipează că nu va mai desfăşura astfel de activităţi pentru respectivul client, va notifica acest lucru secretarilor Senatului şi Camerei Reprezentanţilor, iar înregistrarea va înceta. Lobby-iştii înregistraţi sunt obligaţi să depună, la secretarii Senatului şi Camerei Reprezentanţilor, un raport semi-anual cu privire la activitatea de lobby desfăşurată. Acesta va conţine:

· lista cu problemele specifice abordate, inclusiv, într-o măsură rezonabilă, a proiectelor de lege înaintate şi a acţiunilor întreprinse pe lângă ramura executivă; 

· lista organismelor contactate în numele clientului; 

· lista angajaţilor proprii ce au acţionat ca lobby-işti în numele clientului; 

· descrierea intereselor oricărei entităţi din categoria celor sus-menţionate, dacă e cazul; 

· în cazul firmelor de lobby, o estimare cu bună-credinţă a totalului venitului provenit de la client; 

· în cazul organizaţiilor care desfăşoară activităţi de lobby în nume propriu, o estimare cu bună-credinţă a totalului cheltuielilor implicate în aceste activităţi. 

 

Secretarii Senatului şi Camerei Reprezentanţilor au atribuţii de facilitare şi supraveghere ale aplicării acestei legi. Cel care, cu bună ştiinţă, nu respectă prevederile legii este pasibil de amendă civilă (contravenţională) de până la 50.000 dolari, în funcţie de gravitatea faptei. În ceea ce priveşte cheltuielile efectuate cu prilejul activităţilor de lobby, legea stabileşte că, aşa cum nici cheltuielile cetăţenilor americani obişnuiţi făcute în scopul comunicării cu reprezentanţii lor aleşi nu sunt deductibile la calculul impozitului, nici acestea nu vor fi deductibile.

Legea federală privind transparenţa activităţii de lobby (Lobbying Disclosure Act) din anul 1995 a fost modificată prin Legea privind transparenţa şi înregistrarea activităţii de lobby (Legislative Transparency and Accountability Act), în anul 2006.

  Astfel, au fost stabilite prevederi clare, atât pentru parlamentari şi staff-ul parlamentar, cât şi pentru lobbyişti. Aceste reguli se aplică în ambele Camere ale Congresului, la Camera Reprezentanţilor existând un registru pentru înregistrarea persoanelor care desfăşoară activitate de lobby. 

Drept urmare, prin  actul normativ sus-menţionat:

- se interzice parlamentarilor să accepte daruri din partea        lobby-iştilor; 

- se interzice angajarea de lobby-işti în cadrul birourilor senatoriale; 

- se retrag anumite privilegii pentru lobby-iştii proveniţi din rândurile foştilor parlamentari; 

- există obligativitatea raportării electronice a fondurilor şi a persoanelor care au sponsorizat deplasările parlamentarilor. 

Referitor la persoanele care desfăşoară activitate de lobby sunt prevăzute următoarele: 

- raportări trimestriale electronice;

- transparenţa sumelor de bani cheltuite pentru activitatea de lobby; 

- transparenţa în ceea ce priveşte donaţiile pentru campaniile electorale;

- amendă de 100 000 $ pentru încălcarea reglementărilor în domeniu.
V. LEGIFERAREA ACTIVITĂŢII DE LOBBY ÎN CANADA

Legea privind înregistrarea lobby-iştilor a intrat în vigoare în septembrie 1989. Ea a definit lobby-ul drept comunicarea directă cu oficialii federali, în scopul influenţării formulării sau implementării unor politici publice. Legea a distins între două tipuri de lobby-işti. Din prima categorie fac parte cei care acţionează în interesul clienţilor, în schimbul unei remuneraţii. Lor li s-a impus să declare numele clienţilor lor şi zona politică în care îi reprezintă. Aceştia au la dispoziţie un termen de zece zile pentru înregistrare de la data încheierii acordului. Din a doua categorie fac parte lobby-iştii angajaţi în tot sau în parte în activităţi de lobby în interesul propriilor angajatori. Lor li se cere să înregistreze doar numele organizaţiei pentru care îndeplinesc activitatea de lobby şi numele angajatului implicat. Ei trebuie să se înregistreze o singură dată pe an sau în termen de două luni de la începerea activităţii de lobby.

Registrele sunt ţinute de către Branşa registrului lobby-iştilor, care face parte din Departamentul pentru industrie. Toată informaţia este stocată în format electronic şi poate fi consultată în mod public. Registrul a fost disponibil publicului pe Internet din septembrie 1996.

Legea din 1989 a fost modificată în 1995. A fost păstrată distincţia dintre cele două categorii, iar cea de a doua a fost divizată. Cei din categoria întâi au devenit lobby-işti de consultanţă, iar cei din categoria a doua lobby-işti din cadrul corporaţiilor şi organizaţiilor. În plus,      lobby-iştilor li s-a cerut să divulge mai multe informaţii privind propriile activităţi de lobby. Ei trebuie să ofere detalii privind propunerea legislativă sau proiectul de act normativ vizat; să releve legăturile cu clienţii; să notifice orice sponsorizare guvernamentală; să facă publice orice înţelegeri cu clienţii în privinţa eventualelor onorarii. Codul de etică a lobby-iştilor a devenit obligatoriu. Acesta a fost elaborat de către Consilierul federal de etică, în urma unor consultări cu lobby-iştii şi prevede anumite principii, cum ar fi integritatea, transparenţa şi profesionalismul, în cadrul a trei capitole referitoare la transparenţă, confidenţialitate şi conflict de interese.

Legea privind înregistrarea lobby-iştilor a fost modificată din nou în 2003, în urma recomandărilor Comisiei permanente pentru procedură şi afaceri interne din Camera Comunelor. Proiectul C-15, după cum este cunoscut, evidenţiază cele trei categorii de lobby-işti: lobby-istul de consultanţă, care acţionează în interesul clientului, lobby-istul corporaţiei, care acţionează în interesul acesteia şi al cărei angajat este, şi lobby-istul organizaţiei nonprofit, care acţionează în interesul acesteia şi al cărei angajat este. Au fost introduse trei modificări importante. Mai întâi, a fost eliminat consilierul de etică din orice implicare în monitorizarea sau investigarea activităţilor de lobby, aceste atribuţii fiind preluate de Registrul lobbyiştilor. În al doilea rând, nu a mai permis lobby-istului să fie exonerat de obligaţia de a se înregistra. În schimb, lobby-iştii sunt exoneraţi de obligaţie când unicul scop este solicitarea de informaţii din partea oficialilor. În al treilea rând, se prevede o definiţie mai precisă a lobby-ului. 

Ca şi în cazul SUA, legislaţia modificată din Canada privind   lobby-ul are ca scop creşterea transparenţei lobby-ului profesional.

� Cercetare privind reglementarea activităţilor de lobby - document redactat de Ruxandra Costache, Ştefan Deaconu, Raluca Ionescu, Alina Rădoi, Eugenia Rotaru şi Codru Vrabie în cadrul unui proiect desfăşurat la Centrul de Resurse Juridice, cu sprijinul financiar al Organizaţiei pentru Cooperare şi Dezvoltare Economică (OECD), prin Iniţiativa Anticorupţie a Pactului de Stabilitate. � HYPERLINK "http://www.advocacy.ro/view_article.php?cat_id=1003&id_article=324" ��http://www.advocacy.ro/view_article.php?cat_id=1003&id_article=324�


� Aceste informaţii se referă la numele şi prenumele, data naşterii, locul de muncă anterior pe o perioadă de trei ani, sursele de venit  şi natura activităţilor desfăşurate în această perioadă.


� Jurnaliştii sunt obligaţi să declare activităţile pentru care au fost acreditaţi, precum şi orice activitate desfăşurată în virtutea accesului privilegiat la Parlament şi care este remunerată. 


Membrii secretariatelor parlamentare (asistenţi parlamentari şi secretare), titulari ai permiselor de acces în clădirea Parlamentului, trebuie să declare toate activităţile remunerate pe care le desfăşoară (altele decât cele pentru care li s-a eliberat permisul), toate vizitele efectuate în străinătate, cadourile primite sau orice alte avantaje obţinute în calitate de angajaţi parlamentari.


Intergrupurile parlamentare sunt compuse din parlamentari, miniştri, funcţionari parlamentari şi alte persoane din afara Parlamentului. Acestea se constituie fie ca grupuri pe domenii, fie ca grupuri pe ţări/regiuni. Registrul fiecărui grup conţine informaţii privind denumirea grupului, componenţa  acestuia, asistenţa financiară şi materială primită din surse extraparlamentare, precum şi ocupaţiile remunerate relevante ale membrilor săi. 


� Propuneri cuprinse în Raportul privind lobbyingul în Parlamentul European şi în Raportul privind declaraţiile de interese ale parlamentarilor. 


� Regulamentul Parlamentului European. Articolul 9 – Reguli de conduită 


(….)


2. Chestorii răspund de eliberarea legitimaţiilor nominale, care au o durată de valabilitate de maximum 1 an, persoanelor care doresc să aibă un acces frecvent în clădirile Parlamentului în vederea furnizării de informaţii deputaţilor în cadrul mandatului lor parlamentar, făcând acest lucru pe cont propriu sau în numele unui terţ.


În schimb, aceste persoane trebuie să:


respecte codul de conduită prevăzut în Anexa IX a Regulamentului;


să se înscrie într-un registru ţinut de către chestori.


Acest registru este pus la dispoziţia publicului, la cerere, în toate locurile de lucru ale Parlamentului, precum şi, în forma stabilită de chestori, în birourile de informare ale Parlamentului existente în statele membre.


Dispoziţiile de aplicare a prezentului paragraf sunt precizate în Anexa IX a Regulamentului.





� Din punctul de vedere al lobby-iştilor, Comisia este de departe cea mai importantă instituţie. Unii autori afirmă că „lobbyul nu se face la Parlamentul European sau la Consiliu, ci la Comisie, prin intermediul Parlamentului European sau al Consiliului”. 


� COM (2001)428 final, Gouvernance européenne, Un livre blanc


� Conform sistemului de autoreglementare, Comisia Europeană a invitat grupurile de interese să elaboreze în mod voluntar coduri de conduită care să respecte criteriile minimale sugerate de Comisie în Anexa II a Comunicării din 2 decembrie 1992 „Un dialog deschis şi structurat între Comisie şi grupurile de interese”.


� Consiliul U.E. este considerat de lobby-işti ca fiind instituţia comunitară cea mai puţin accesibilă. Influenţa lobby-iştilor asupra Consiliului  se poate exercita în mod indirect, prin intermediul reprezentanţilor guvernamentali naţionali membri ai grupurilor de lucru ale Consiliului. Pentru corecta identificare a acestora, lobby-iştii apelează la personalul reprezentanţelor naţionale din Bruxelles.

